CELEX: 32022D0746
Language: hu
Date: 2022-05-13 00:00:00
Title: A Bizottság (EU) 2022/746 végrehajtási határozata (2022. május 13.) az afrikai sertéspestis olaszországi előfordulásával összefüggő egyes vészhelyzeti intézkedésekről (az értesítés a C(2022) 3240. számú dokumentummal történt) (Csak az olasz nyelvű szöveg hiteles) (EGT-vonatkozású szöveg)

2022.5.16.   
               
               
                  HU
               
               
                  Az Európai Unió Hivatalos Lapja
               
               
                  L 137/173
               
            
         A BIZOTTSÁG (EU) 2022/746 VÉGREHAJTÁSI HATÁROZATA
         (2022. május 13.)
         az afrikai sertéspestis olaszországi előfordulásával összefüggő egyes vészhelyzeti intézkedésekről
         
            
               (az értesítés a C(2022) 3240. számú dokumentummal történt)
            
         
         (Csak az olasz nyelvű szöveg hiteles)
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a fertőző állatbetegségekről és egyes állategészségügyi jogi aktusok módosításáról és hatályon kívül helyezéséről szóló, 2016. március 9-i (EU) 2016/429 európai parlamenti és tanácsi rendeletre (1) („Állategészségügyi rendelet”) és különösen annak 259. cikke (2) bekezdésére,
         mivel:
         
                     (1)
                  
                  
                     Az afrikai sertéspestis a tartott és vadon élő sertésféléket érintő fertőző vírusos betegség, amely súlyos hatással lehet az érintett állatállományra és a gazdálkodás jövedelmezőségére, zavart okozva az említett állatok és az azokból származó termékek szállítmányainak Unión belüli mozgatásában és harmadik országokba történő kivitelében.
                  
               
                     (2)
                  
                  
                     Az afrikai sertéspestis vadon élő sertésféléknél való kitörése esetén jelentős annak a veszélye, hogy a kórokozó más, vadon élő sertésfélékre és tartott sertéseket tartó gazdaságokra is átterjed.
                  
               
                     (3)
                  
                  
                     Az (EU) 2020/687 felhatalmazáson alapuló bizottsági rendelet (2) kiegészíti az (EU) 2016/429 rendelet 9. cikke (1) bekezdésének a), b) és c) pontjában felsorolt, illetve az (EU) 2018/1882 bizottsági végrehajtási rendeletben (3) az A, B és C kategóriájúként meghatározott betegségekkel szembeni védekezésre vonatkozóan megállapított szabályokat. Az (EU) 2020/687 felhatalmazáson alapuló rendelet 63–66. cikke bizonyos intézkedésekről rendelkezik, amelyeket abban az esetben kell alkalmazni, amennyiben hatósági megerősítést nyer egy A kategóriájú betegség vadon élő állatok körében való kitörése, az afrikai sertéspestis vadon élő sertésfélék között való kitörését is beleértve. Az említett intézkedések előírják egy fertőzött körzet kialakítását, valamint a jegyzékbe foglalt fajokhoz tartozó vadon élő állatok és az azokból származó állati eredetű termékek mozgásának és mozgatásának megtiltását.
                  
               
                     (4)
                  
                  
                     Az (EU) 2021/605 bizottsági végrehajtási rendelet (4) az afrikai sertéspestisre vonatkozó különleges járványvédelmi intézkedéseket állapít meg. Az említett betegség valamely tagállam területén, vadon élő sertésfélékben való kitörése esetén az említett végrehajtási rendelet 3. cikkének b) pontja egy fertőzött körzet létrehozását írja elő az (EU) 2020/687 felhatalmazáson alapuló rendelet 63. cikke szerint. Ezenkívül az említett végrehajtási rendelet 6. cikke úgy rendelkezik, hogy e területet II. típusú, korlátozás alatt álló körzetként jegyzékbe kell venni a végrehajtási rendelet I. mellékletének II. részében, valamint hogy az (EU) 2020/687 felhatalmazáson alapuló rendelet 63. cikkének megfelelően létrehozott fertőzött körzetet késedelem nélkül ki kell igazítani oly módon, hogy abba beletartozzon legalább a II. típusú, korlátozás alatt álló körzet. Az afrikai sertéspestisre vonatkozóan az (EU) 2021/605 végrehajtási rendeletben megállapított különleges járványvédelmi intézkedések közé tartoznak többek között a II. típusú, korlátozás alatt álló körzetekben tartott sertésfélék és az azokból nyert termékek szállítmányainak e korlátozás alatt álló körzeteken kívülre történő mozgatásaira vonatkozó tilalmak.
                  
               
                     (5)
                  
                  
                     Az afrikai sertéspestis olaszországi, Róma városában a vadon élő sertésfélékben való kitörését követően az említett tagállam tájékoztatta a Bizottságot az afrikai sertéspestissel kapcsolatban a területén fennálló helyzetről, valamint az (EU) 2020/687 felhatalmazáson alapuló rendeletnek és az (EU) 2021/605 végrehajtási rendeletnek megfelelően létrehozott egy fertőzött körzetet.
                  
               
                     (6)
                  
                  
                     Az (EU) 2022/717 bizottsági végrehajtási határozat (5) az említett tagállamtól a betegség kitörésével kapcsolatban kapott információk alapján került elfogadásra.
                  
               
                     (7)
                  
                  
                     Az (EU) 2022/717 végrehajtási határozat elfogadásának időpontja óta tovább változott az olaszországi járványügyi helyzet az afrikai sertéspestis Róma városban való kitörése tekintetében, és ennek megfelelően Olaszország végrehajtotta az előírt ellenőrző intézkedéseket, és további megfigyelési adatokat gyűjtött.
                  
               
                     (8)
                  
                  
                     Az Unión belüli kereskedelem szükségtelen megzavarásának megelőzése, valamint a harmadik országok által létrehozott indokolatlan kereskedelmi akadályok elkerülése érdekében az érintett tagállammal együttműködve uniós szinten meg kell határozni az afrikai sertéspestis tekintetében Olaszországban létesítendő fertőzött körzetet. Ez a fertőzött körzet figyelembe veszi a jelenlegi olaszországi járványügyi helyzetet.
                  
               
                     (9)
                  
                  
                     Az afrikai sertéspestis továbbterjedésének megakadályozása érdekében, az (EU) 2020/687 felhatalmazáson alapuló rendelet 63–66. cikkében meghatározott intézkedéseken túl Olaszország e legutóbbi kitörés által érintett területének az (EU) 2021/605 végrehajtási rendelet I. mellékletének II. részében II. típusú, korlátozás alatt álló körzetként való feltüntetéséig az afrikai sertéspestisre vonatkozóan ott megállapított különleges járványvédelmi intézkedéseket – amelyek a II. típusú, korlátozás alatt álló körzetekben tartott sertésfélék és az azokból nyert termékek szállítmányainak e korlátozás alatt álló körzeteken kívülre történő mozgatásaira vonatkoznak – az említett szállítmányoknak az Olaszország által a szóban forgó közelmúltbeli kitörést követően létrehozott fertőzött körzetből történő mozgatására is alkalmazni kell.
                  
               
                     (10)
                  
                  
                     Ennek megfelelően az említett fertőzött körzetet fel kell tüntetni e határozat mellékletében, és az afrikai sertéspestisre vonatkozóan a II. típusú, korlátozás alatt álló körzetekre alkalmazandó, az (EU) 2021/605 végrehajtási rendeletben megállapított különleges járványvédelmi intézkedések hatálya alatt kell állnia. Ugyanakkor az afrikai sertéspestis jelenlegi járványügyi helyzete miatt és az említett betegség terjedése fokozott közvetlen kockázatának figyelembevételével a tartott sertésfélék és az azokból nyert termékek szállítmányainak a fertőzött körzetből más tagállamokba és harmadik országokba történő mozgatásai nem engedélyezhetők az említett végrehajtási rendelet szerint. A szóban forgó körzet fennállásának időtartamát is meg kell állapítani ebben a határozatban.
                  
               
                     (11)
                  
                  
                     Az afrikai sertéspestis vadon élő sertésfélékben való legutóbbi, Olaszországban bekövetkezett kitöréséből fakadó kockázatok csökkentése érdekében e határozat előírja, hogy a fertőzött körzetben tartott sertésfélék és az azokból nyert termékek szállítmányainak más tagállamokba és harmadik országokba történő mozgatásait Olaszország e határozat hatályvesztésének időpontjáig nem engedélyezheti.
                  
               
                     (12)
                  
                  
                     Ennek megfelelően az olaszországi fertőzött körzetet haladéktalanul létre kell hozni és e határozat mellékletében fel kell tüntetni, továbbá a szóban forgó körzet fennállásának időtartamát is meg kell állapítani.
                  
               
                     (13)
                  
                  
                     Ezenkívül az (EU) 2022/717 végrehajtási határozatot hatályon kívül kell helyezni és e határozatot kell a helyébe léptetni.
                  
               
                     (14)
                  
                  
                     Az e határozatban előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,
                  
               ELFOGADTA EZT A HATÁROZATOT:
         
            1. cikk
            Olaszország gondoskodik arról, hogy az (EU) 2020/687 felhatalmazáson alapuló rendelet 63. cikke és az (EU) 2021/605 végrehajtási rendelet 3. cikkének b) pontja szerint az illetékes olasz hatóság haladéktalanul létrehozzon az afrikai sertéspestis tekintetében egy fertőzött körzetet, és hogy ez a körzet legalább az e határozat mellékletében felsorolt területeket magában foglalja.
         
         
            2. cikk
            Olaszország gondoskodik arról, hogy az (EU) 2020/687 felhatalmazáson alapuló rendelet 63–66. cikkében meghatározott intézkedéseken túl az afrikai sertéspestisre vonatkozóan a II. típusú, korlátozás alatt álló körzetekre alkalmazandó, az (EU) 2021/605 végrehajtási rendeletben megállapított különleges járványvédelmi intézkedések az e határozat mellékletében fertőzött körzetként felsorolt területekre is vonatkozzanak.
         
         
            3. cikk
            Olaszország gondoskodik arról, hogy a mellékletben fertőzött körzetként felsorolt területeken tartott sertésfélék és az azokból nyert termékek szállítmányainak más tagállamokba és harmadik országokba történő mozgatásai ne kerüljenek engedélyezésre.
         
         
            4. cikk
            Az (EU) 2022/717 végrehajtási határozat hatályát veszti.
         
         
            5. cikk
            Ezt a határozatot 2022. augusztus 31-ig kell alkalmazni.
         
         
            6. cikk
            Ennek a határozatnak az Olasz Köztársaság a címzettje.
         
         
            Kelt Brüsszelben, 2022. május 13-án.
            
               
                  a Bizottság részéről
               
               Stella KYRIAKIDES
               
                  a Bizottság tagja
               
            
         
         
            (1)  HL L 84., 2016.3.31., 1. o.
         
         
            (2)  A Bizottság (EU) 2020/687 felhatalmazáson alapuló rendelete (2019. december 17.) az (EU) 2016/429 európai parlamenti és tanácsi rendeletnek a bizonyos jegyzékbe foglalt betegségek megelőzésére és az e betegségekkel szembeni védekezésre vonatkozó szabályok tekintetében történő kiegészítéséről (HL L 174., 2020.6.3., 64. o.).
         
            (3)  A Bizottság (EU) 2018/1882 végrehajtási rendelete (2018. december 3.) egyes betegségmegelőzési és járványvédelmi szabályoknak a jegyzékbe foglalt betegségek kategóriáira történő alkalmazásáról, valamint a jegyzékbe foglalt betegségek terjedésére nézve számottevő kockázatot jelentő fajok és fajcsoportok jegyzékének megállapításáról (HL L 308., 2018.12.4., 21. o.).
         
            (4)  A Bizottság (EU) 2021/605 végrehajtási rendelete (2021. április 7.) az afrikai sertéspestisre vonatkozó különleges járványvédelmi intézkedések megállapításáról (HL L 129., 2021.4.15., 1. o.).
         
            (5)  A Bizottság (EU) 2022/717 végrehajtási határozata (2022. május 6.) az afrikai sertéspestis olaszországi előfordulásával összefüggő egyes ideiglenes vészhelyzeti intézkedésekről (HL L 133., 2022.5.10., 42. o.).
      
      
         
            MELLÉKLET
            
                        Az Olaszország területén korlátozás alatt álló körzetnek nyilvánított, az 1. cikkben említett területek
                     
                     
                        Az alkalmazási időszak vége
                     
                  
                        Róma város területe
                        a következő határokon belül:
                        
                                    •
                                 
                                 
                                    
                                       délen: Circonvallazione Clodia, Via Cipro, Via di San Tommaso D’Acquino, Via Arturo Labriola, Via Simone Simoni, Via Pietro De Cristofaro, Via Baldo Degli Ubaldi;
                                 
                              
                                    •
                                 
                                 
                                    
                                       délnyugaton: Via di Boccea a Via della Storta-val való kereszteződésig;
                                 
                              
                                    •
                                 
                                 
                                    
                                       nyugat–északnyugaton: Via della Storta, Via Cassia (SS2) a Via Cassia Veientanával (SR 2a) való kereszteződésig;
                                 
                              
                                    •
                                 
                                 
                                    
                                       északkeleten: Via Cassia Veientana (SR 2a) az A90 körgyűrűvel (Grande Raccordo Anulare) való kereszteződésig, az A90 körgyűrű a Tiberis folyóval való kereszteződésig;
                                 
                              
                                    •
                                 
                                 
                                    
                                       kelet-délkeleten: a Tiberis folyó.
                                 
                              
                     
                        2022. augusztus 31.